ՀՕԿ (ամսագիր)

«ՀՕԿ», Հայաստանի օգնության արտասահմանյան կոմիտեների պաշտոնական օրգան (ամսագիր)։ Լույս է տեսել ՀՕԿ-ի Ֆրանսիայի կենտրոնական վարչության նախաձեռնությամբ, 1933-35-ին, Փարիզում։ Խմբագրական կոլեգիա՝ Գ. Թահմազյան, Դ. Դավիթյան և ուրիշներ։

Իրականացրել է կապը ՀՕԿ֊ի արտասահմանյան կազմակերպությունների և հայրենիքի միջև, համաձայնեցրել նրանց գործունեությունը։ Լուսաբանել է Սովետական Հայաստանի առօրյան։ Ծավալուն տեղ է հատկացրել սփյուռքի, հատկապես ֆրանսահայ գաղութի, իրադարձություններին, աջակցել հայրենադարձությանը, հայրենակցական և վերաշինաց միությունների գործունեությանը, դեմ արտահայտվել դաշնակցությանը։

Գրական-գեղարվեստական և արվեստի բաժիններում տպագրել է չափածո և արձակ գործեր հայ և օտար հեղինակներից, գրաքննադատական ակնարկներ ու հոդվածներ, նյութեր թատրոնի, երաժշտության, կերպարվեստի մասին։

Աշխատակցել են Ավետիք Իսահակյանը, Դերենիկ Դեմիրճյանը, Արշակ Չոպանյանը, Զապել Եսայանը, Դրաստամատ Սիմոնյանը, Գեղամ Սարյանը, Վաղարշակ Նորենցը, Վահրամ Ալազանը, Վահան Թոթովենցը, Գուրգեն Մահարին, Ռուբեն Թերլեմեզյանը և ուրիշներ։

Ֆրանսիայի հայկական ամսագրեր
Հայկական գրական պարբերականներ
Հայկական հասարակական պարբերականներ
Հայկական մշակութային պարբերականներ